Domus-Haus

S Domus-Huus isch e modärns Huus im Stiil vom Nöije Baue an dr Pflueggass 3 z Basel. Hüte isch e Buechhandlig für Archidektuur und Disäin din. Beschriibig S Huus stoot in sinere Modärnidääd in starkem Kontrast zu de Noochberhüüser in dr middelalterlige Baasler Innestadt und isch e guets Bischbil für em Le Corbusier sini Ideä vom Domino-Brinzip und vo de Broporzioone us em Modulor. Es stoot am ene Stroosseegge und het Vorhangfassaade us Glaas und Metall zur Pflueggass und zur Wisse Gass aane, isch säggs Stöck hooch und het e flachs Dach. S Geböid wird nume vo drei runde Betonstütze und ere Brandmuure im Innere dräit. D Fassaade wärde vo de Betonfuessbööde vo de Stöck gliideret und d Verglaasig bestoot zum Däil us grifflete Gleeser, wo vo fiine, schwarze Iisebrofiil festghebt wärde. Dr Schwizer Archidekt Martin Steinmann (* 1942) het in sim Ufsatz über Form und Dauer gschriibe, es sig «gwüssermasse durchsichtig» und «zitlos im ene Loos’sche Sinn.» Baugschicht S Domus-Huus isch in de Joor 1958/59 vom Archidektuurbüro Rasser & Vadi as Gschäftshuus baut worde. Domus het dört dänischi Hushaltswaare verkauft. D Konstrukzioon und d Struktur vom Bau si uf die Funkzioon abgstimmt gsi: Über dr durchsichtige Laadewitrine im Bardeer het s fümf Stöck ghaa, und im ooberste isch e Woonig gsi. Dr ganz Laade isch en Art Regal gsi, wo mä het chönne umelaufe din. 1984 het mä s Domus-Huus au wäge sinere klassisch zitlose Modernidäät zum Sitz vom Schwizerische Architekduurmuseum gmacht, und s Geböid eso vor em Abriss grettet. D Renowazioon isch vom Archidektuurbüro Diener & Diener 1984/1985 usgfüert worde. Mä het äigetlig nume müesse d Fassaade butze, d Wänd nöi aamoole und d Boodebeleeg uswäggsle. Mit zuesätzlige Elimänt het mä de Usstelligsrüüm e nöiji Ornig chönne gee. Das si beweegligi Wänd gsi, wo an d Geometrii aabasst gsi si, wo vo de drei Pfiiler vorgee gsi isch. Mä het eso uf em freije Grundriss underschiidligi Beziejigsnetz us Ruum und Struktur chönne ufbaue. Bis dass s Architekdurmuseum im Joor 2003 in Rüüm vo dr Kunsthalle züüglet worde isch, häi im Domus-Huus öbbe hundert Usstellige stattgfunde. Fuessnoote